SELETUSKIRI

1.Kavandatav reguleerimisese

Käesolev ettepanek käsitleb otsust, millega määratakse kindlaks liidu nimel ELi-CTC ühistransiidi ühiskomitees (edaspidi „ühiskomitee“) võetav seisukoht seoses 20. mai 1987. aasta ühistransiidiprotseduuri konventsiooni liiteid muutva otsuse kavandatud vastuvõtmisega.

2.Ettepaneku taust

2.1.Konventsioon

20. mai 1987. aasta ühistransiidiprotseduuri konventsiooni (edaspidi „leping“) eesmärk on hõlbustada kaupade liikumist Euroopa Liidu ja teiste konventsiooniosaliste vahel. Sellega nähakse ette liidu tollitransiidiprotseduuri rakendamine lisaks Euroopa Liidule ka teiste konventsiooniosaliste suhtes ning ettevõtjate ja tolliasutuste kohustused, mis tuleb täita siis, kui kaupa veetakse selle protseduuri alusel ühe konventsiooniosalise territooriumilt teisele. Leping jõustus 1. jaanuaril 1988.

Euroopa Liit on lepingu osaline. Teised konventsiooniosalised on Islandi Vabariik, Norra Kuningriik, Põhja-Makedoonia Vabariik, Serbia Vabariik, Šveitsi Konföderatsioon, Türgi Vabariik ja Ühendkuningriik. Neid riike nimetatakse konventsioonis ühistransiidiprotseduuri riikideks.

2.2.Ühiskomitee

Ühiskomitee ülesanne on konventsiooni hallata ja tagada selle nõuetekohane rakendamine. Komitee võtab otsuste abil vastu konventsiooni liidete muudatused.

Konventsiooniosalised võtavad ühiskomitee otsused vastu vastastikuse kokkuleppe alusel, nagu on sätestatud konventsiooni artikli 14 lõikes 2.

2.3.Ühiskomitee kavandatav akt

Nõukogu peab 2022. aasta alguses võtma kirjaliku menetluse teel vastu otsuse konventsiooni I, IIIa ja IV liite muutmise kohta (edaspidi „kavandatav akt“).

Kavandatava akti eesmärk on kajastada konventsioonis muudatusi, mis tehti liidu tolliseadustiku delegeeritud õigusaktis ja rakendusaktis transiidiprotseduuri ja liidu kauba tollistaatuse osas. Need muudatused puudutavad eelkõige komisjoni delegeeritud määruse (EL) 2015/2446 (edaspidi „delegeeritud õigusakt“) B lisa ja komisjoni rakendusmääruse (EL) 2015/2447 (edaspidi „rakendusakt“) B lisa, milles on sätestatud transiidideklaratsiooni ühised andmenõuded, vormingud ja koodid.

Muudatused, mis võeti vastu vastavalt 2020. aasta detsembris ja 2021. aasta veebruaris, olid vajalikud, et tagada eri liiki deklaratsioonide ja teadete puhul kasutatavate elektrooniliste tollisüsteemide koostalitlusvõime. Seepärast tuleks vastavalt muuta konventsiooni IIIa liidet, mille sõnastus on sama kui delegeeritud õigusakti B lisa ja rakendusakti B lisa sõnastus.

Pärast konventsiooni IIIa liite struktuuri muutmist tuleb I liites teha parandusi seoses viidetega IIIa liite jagudele.

Lisaks on vaja läbi vaadata konventsiooni IV liide, mille sätted reguleerivad vastastikust abi nõuete sissenõudmisel, et viia need kooskõlla vastavate ajakohastatud liidu õigusnormidega, mida on muudetud komisjoni rakendusmäärusega (EL) 2017/1966. Nendega tehakse mitu täpsustust ja nähakse ette sissenõudmistaotlusega seotud teadete standardvormi kasutamine. Need sätted on olulised, kuna kaitsevad ühistransiidiprotseduuri riikide, ELi liikmesriikide ja Euroopa Liidu finantshuve.

Kavandatav akt muutub konventsiooniosalistele siduvaks kooskõlas kavandatava akti artikliga 2, milles on sätestatud, et otsus jõustub selle vastuvõtmise päeval.

3.Liidu nimel võetav seisukoht

Kavandatav seisukoht on muuta konventsiooni I, IIIa ja IV liidet, et viia need vastavusse järgmistega: